חברת פייסבוק ישראל בניהולה של המנכ"לית המקומית עדי סופר תאני, תקיים זו השנה השלישית את אירוע Boost Your Business בישראל, וזאת כחלק מסדרת האירועים שמתקיימת בעשרות ערים מרכזיות מסביב לעולם עבור עסקים קטנים ובינוניים. עם למעלה מ-65 מיליון עסקים קטנים וגדולים כאחד שמפעילים עמודי פייסבוק עסקיים ומסעות פרסום, הרשת החברתית מבקשת להגדיל את השימוש בפלטפורמות הפרסום שלה ופונה לעסקי ה-SOHO באירוע העשרה מיוחד.
האירוע שפתוח בשלב זה לרישום חופשי באתר ייעודי, יתקיים ב'האנגר' התחנה הראשונה בירושלים ב-21 בפברואר, במעמד ראש עיריית ירושלים מר ניר ברקת ומנכ"לית פייסבוק ישראל עדי סופר תאני שתפתח בדברי פתיחה. לאחריהם תתקיים שיחה אחת על אחת בין סופר תאני לברקת ויועברו מספר סדנאות והרצאות שיעודדו עסקים לפרסם בפלטפורמות השונות של פייסבוק – אינסטגרם וברשת החברתית עצמה.
"במהלך האירוע תוכלו לשמוע וללמוד כיצד לאמץ ולהשתמש בכלי הפרסום של פייסבוק על מנת להגיע ללקוחות חדשים, להגביר מודעות למותג שלכם, להגדיל מכירות ולהוביל לשגשוג כלכלי". כך נכתב בעמוד האירוע.
יעל שמואלי, מנהלת לקוחות בפייסבוק ישראל תעביר הרצאה תחת הכותרת "צמיחה בעולם דיגיטלי ומובילי", לאחריה נעה קורנברג, מנהלת לקוחות בפייסבוק ישראל עם הרצאת "פייסבוק: כל הפתרונות והכלים", מור אלדג עם הרצאה "אינסטגרם: מהשראה ועד להנעה לפעולה" ואת יום ההעשרה יחתום מנהל הקריאייטיב של פייסבוק ישראל, אודי אביטל עם סדנת " קריאיטיב: איך לייצר פרסומת בעזרת הסמארטפון שלכם?".